<classify> WAZIRI Mkuu, Kassim Majaliwa amekasirishwa kwa kudanganywa watumishi sita tu ndio wamebaki kuhamia wilayani Bahi kumbe watumishi 40 ndio hawajahamia kwa kuwa bado wanaishi Dodoma Mjini.Kufuatia kudanganywa huko, Waziri Mkuu amemkabidhi Waziri wa Nchi, Ofisi ya Rais-Tamisemi, Selemani Jafo orodha ya watumishi Bahi 40 ambao hawajahamia awape adhabu atakayoona inafaa.Waziri Mkuu alikerwa na kudanganywa kwenye ripoti ya Mkuu wa wilaya hiyo, Mwanahamishi Mkunda kuwa watumishi wa Bahi wote wamehamia wilayani hapo isipokuwa sita tu ndio wanakaa mjini Dodoma.Waziri Mkuu alimkabidhi ripoti hiyo, Waziri Jafo kuwashughulikia watumishi wengi ambao wapo mjini, alimtaka kuwashughulikia wote ambao wamemdanganya wanaishi Bahi kumbe bado wananchi Dodoma.Mkunda alipoulizwa orodha ya watumishi waliohamia amepewa na nani, alisema Mkurugenzi Mtendaji wa Wilaya kitendo ambacho kilionesha watumishi hao hawajatekeleza agizo hilo la serikali la kuhamia.Alisema watumishi wamedanganya kwa kudai wanakaa Bahi kumbe wamepanga chumba watu watatu, wanamdanganya Mkuu wa Wilaya kuwa wanakaa hapa kumbe wamepanga chumba cha kupumzika.Vile vile Waziri Mkuu, Majaliwa alishangazwa na halmashauri ya wilaya hiyo kutumia stakabadhi katika kukusanya mapato badala ya kutumia mashine ya kieletroniki EFDs ilivyoagizwa na Serikali Kuu.Alipoulizwa, Mkurugenzi Mtendaji wa Halmashauri hiyo, Rachael Chuwa alikiri matumizi ya stakabadhi badala ya mashine katika vijijini 57 ambavyo baadhi yake vinatumia stakabadhi badala ya mashine hizo.Waziri Mkuu alisema halmashauri hiyo ina matumizi mabaya ya fedha wanazokusanya kwani wamekuwa wakijilipa posho ya siku mbili badala ya moja kitendo kinachoonesha kuna matumizi mabaya ya fedha.Awali Majaliwa baada ya kukagua mradi wa nyumba sita katika jengo moja la walimu shule ya sekondari Mpalanga alisema serikali imetoa Sh milioni 141 ili walimu wapate mahali pa kuishi katika eneo hilo.Pia Waziri Mkuu, Majaliwa alikagua na kuzindua daraja la Chapanga ambalo limejengwa kwa Sh bilioni 2.18 na aliwaomba wananchi wa eneo hilo kutoharibu miundombinu ya daraja hilo kwa kuiba vyuma.Pia alikagua ukarabati na upanuzi wa ujenzi wa Kituo cha Afya Bahi na kuwataka wananchi wa Bahi kuwalalamika watendaji wa kituo hicho kwa kuwa na kazi nyingi. Alisema serikali imetoa Sh bilioni 1.5 kwa ajili ya ujenzi wa vituo vya afya vitatu wilayani Bahi ambavyo ni Bahi, Mndemu na Chifutuka.Kwa upande wake, Jafo akizungumzia ujenzi huo, alisema tayari Sh milioni 500 zimeshatolewa kwa ajili ya kuanza ujenzi wa vituo hivyo vya afya na baadaye atakamilisha Sh bilioni moja za vituo hivyo.  <topic>: kitaifa 